തോരാമഴയിലും ആളിക്കത്തി യുവമോര്ച്ച പ്രതിഷേധം മാര്ച്ചിനു നേരെ പൊലീസ് ലാത്തിച്ചാര്ജ് തിരുവനന്തപുരം: പെട്രോള് ഡീസല് നികുതി കുറയ്ക്കണമെന്നാവശ്യപ്പെട്ട് യുവമോര്ച്ച പ്രവര്ത്തകര് നടത്തിയ നിയമസഭാ മാര്ച്ച് അക്രമാസക്തമായി. റോഡില് കുത്തിയിരുന്ന് വഴിതടയാന് ശ്രമിച്ച പ്രവര്ത്തകരെ പിന്തിരിപ്പിക്കാന് ശ്രമിച്ചതോടെയാണ് പൊലീസും പ്രവര്ത്തകരും തമ്മില് സംഘര്ഷമുണ്ടായത്. തുടര്ന്ന് പൊലീസ് ലാത്തിച്ചാര്ജ് നടത്തുകയായിരുന്നു. ഉന്തിലും തള്ളിലും കന്റോണ്മെന്റ് എ.സി.പി അജിത്തിന്റെ കൈയ്ക്ക് പരിക്കേറ്റു. ഇന്നലെ ഉച്ചയ്ക്ക് പെയ്ത മഴയ്ക്കിടെയാണ് യുവമോര്ച്ച പ്രവര്ത്തകര് നിയമസഭാമന്ദിരത്തിലേക്ക് മാര്ച്ച് നടത്തിയത്. വഴിയില് സ്ഥാപിച്ചിരുന്ന ബാരിക്കേഡ് തള്ളിമാറ്റാന് പ്രവര്ത്തകര് ശ്രമിച്ചതോടെ ഏഴുതവണ പൊലീസ് ജലപീരങ്കി പ്രയോഗിച്ചു. പ്രവര്ത്തകരെ അറസ്റ്റുചെയ്യാന് തയ്യാറാകാതിരുന്നതോടെ ഇവര് എം.സി റോഡില് കുത്തിയിരുന്ന് ഗതാഗത തടസമുണ്ടാക്കി. തുടര്ന്നാണ് പൊലീസുമായി ഉന്തും തള്ളുമുണ്ടായത്. ജില്ലാ പ്രസിഡന്റ് ആര്. സജിത്, നേതാക്കളായ മാണിനാട് സജി, പൂവച്ചല് അജി, കിരണ്, വലിയവിള ആനന്ദ് തുടങ്ങിയവര്ക്ക് പരിക്കേറ്റു. ഇന്ധനവിലയുടെ മുകളില് അധികനികുതി അടിച്ചേല്പിച്ച് പിണറായി സര്ക്കാര് നോക്കുകൂലി വാങ്ങുകയാണെന്ന് മാര്ച്ച് ഉദ്ഘാടനം ചെയ്ത ബി.ജെ.പി സംസ്ഥാന ജനറല് സെക്രട്ടറി അഡ്വ.പി. സുധീര് പറഞ്ഞു. യുവമോര്ച്ചാ നേതാക്കളായ ബി.എല്. അജേഷ്, ജെ. ആര്. അനുരാജ്, ബി.ജി. വിഷ്ണു, പാപ്പനംകോട് നന്ദു, കരമന പ്രവീണ്, രാമേശ്വരം ഹരി, അഭിജിത്ത്, ആശാനാഥ്, അനൂപ്, അനന്തു, കവിത തുടങ്ങിയവര് മാര്ച്ചിന് നേതൃത്വം നല്കി.